წმინდა გიორგის მონასტერი (ბუიუქადა)

წმინდა გიორგის მონასტერი ( ბერძ. Μονή Αγίου Γεωργίου Κουδουνά თურქ. Aya Yorgi Manastırı) — უძველესი ბერძნული მართლმადიდებლური მონასტერი მარმარილოს ზღვაში მდებარე კუნძულ ბუიუქადაზე. მისი დაარსების თარიღი უკავშირდება ნიკიფორე ფოკას მეფობის (X საუკუნე) პერიოდს. 1204 წელს მონასტერი მეოთხე ჯვაროსნული ლაშქრობის დროს გაანადგურეს, ხოლო 1302 წელს მეკობრეებმა დაწვეს. მონასტრის დატოვებისას ბერებმა წმინდა გიორგის ხატი დამალეს. ადგილობრივი ლეგენდის თანახმად, წმინდანი მწყემსს გამოეცხადა და ხატის სამალავი აჩვენა. ხატი ზარებით ( ბერძ. κουδουνάκι) იყო მორთული და მონასტრის ბერძნული სახელიც ზარს უკავშირდება. ნაგებობა აღადგინეს 1751–1752 წლებში. 1781 წელს მონასტერი გადავიდა კალარიტების ლავრის დაქვემდებარებაში. 1806 წელს მთაზე რამდენიმე „ძველი კელია“ აშენდა. 1821 წელს, საბერძნეთის რევოლუციის დროს, თურქებმა, რომლებსაც ჰქონდათ ინფორმაცია ბერების კეთილგანწყობის შესახებ საბერძნეთის მიმართ, თავს დაესხნენ მონასტერს და დახოცეს იქ მყოფი პირები. მხოლოდ ორმა გადაცმულმა ბერმა მოახერხა გაქცევა. გარკვეული დროის შემდეგ, სირთულეების მიუხედავად, მონასტერი ხელახლა გაიხსნა. 1884 წელს აშენდა ორსართულიანი ქვის შენობა, ხოლო 1908 წელს არქიმანდრიტმა დიონისემ ეკლესია ააგო. 1922 წელს მონასტრის ქონების ექსპოპრიაცია მოახდინა თურქეთის სახელმწიფომ. დიონისეს გარდაცვალების შემდეგ მონასტერში ერთი ბერი დარჩა, რომელიც 1969 წლამდე —გარდაცვალებამდე მსახურობდა. მისი ადგილი კონსტანტინე პაიკოპულოსმა დაიკავა. 1986 წელს ხანძრის შედეგად განადგურდა ისტორიული კელიები და მონასტერმა დაკარგა ისტორიული იერსახე. XX საუკუნის ბოლოს მონასტერი გახდა თურქეთის მუსლიმების პოპულარული მომლოცველობის ადგილი: წმინდა გიორგის დღეს, 23 აპრილს, მონასტრისკენ ქრისტიანების გარდა უამრავი არაქრისტიანი მიემართება. გალერეა ლიტერატურა Ακύλα Μήλλα, Πριγκηπόνησα, εκδ. ΤΑ ΝΕΑ, 2008, ISBN 978-960-6731-91-4 სქოლიო